पर्सनल खुन्नस की वजह से क्या पाकिस्तान में लग जाएगी इमरजेंसी?
Pakistan Political Crisis; What Led to a State of Emergency-Like Situation between General Munir and Imran Khan in Pakistan इसके बाद से ही मुनीर और इमरान के बीच की दुश्मनी बढ़ती चली गई। अब 9 मई को अपनी गिरफ्तारी के बाद इमरान खान ने कहा
जनरल आसिम मुनीर को अक्टूबर 2018 में ISI चीफ बनाया गया। महज 8 महीने बाद ही उन्हें पद से हटा दिया गया। वो सबसे छोटे कार्यकाल वाले ISI चीफ रह गए। कहा गया कि इसके पीछे उस वक्त के प्रधानमंत्री इमरान खान की पत्नी बुशरा बीबी थीं।
कट टु 9 मई 2023। इमरान खान ने एक वीडियो मैसेज में कहा कि आर्मी चीफ जनरल मुनीर मुझसे अपनी पर्सनल दुश्मनी निकाल रहे हैं। सेना ने भी अब आर्मी एक्ट के तहत कार्रवाई की बात कही है।
भास्कर एक्सप्लेनर में जानेंगे इमरान खान और आसिम मुनीर के बीच शुरू हुआ विवाद कैसे पाकिस्तान को इमरजेंसी के मुहाने पर ले आया है…
5 साल पुरानी है जनरल मुनीर और इमरान की दुश्मनी की कहानी
2018 में जनरल आसिम मुनीर को उस वक्त के आर्मी चीफ कमर जावेद बाजवा ने ISI चीफ नियुक्त किया। इसके बाद अक्सर सिक्योरिटी और बड़े फैसलों पर होने वाली हाईलेवल मीटिंग में इमरान खान और मुनीर की मुलाकात होने लगी।
मीडिया रिपोर्ट्स में दावा किया गया है कि जनरल मुनीर अब अपनी ताकत का इस्तेमाल कर इमरान खान के घर में चलने वाली गतिविधियों की जासूसी करने लगे। फिर एक रोज बुशरा बीबी के खिलाफ एक डोजियर लेकर जनरल मुनीर सीधे इमरान खान के पास पहुंच गए।
मुनीर ने प्रधानमंत्री इमरान से कहा कि बुशरा बीबी को पाकिस्तान के बिजनेसमैन रियाज मलिक ने हीरों का हार तोहफे में दिया है। प्रधानमंत्री की पत्नी होने के नाते उन्हें ये हार नहीं लेना चाहिए। अपनी शिकायत में मुनीर ने एक दूसरी महिला फरहत शहजादी का नाम लिया। उन्होंने कहा कि बुशरा बीबी की करीबी होने की वजह से फरहत उनके प्रभाव का इस्तेमाल कर बड़े लोगों से डील कर रही हैं।
ये सब सुनकर इमरान खान को लगा कि जनरल मुनीर उन पर सवाल खड़े कर रहे हैं। फरहत शहजादी के खिलाफ की गई शिकायत भी इमरान को रास नहीं आई। इसकी वजह फरहत की इमरान और बुशरा से काफी ज्यादा करीबी थी। फरहत ने इमरान और बुशरा की शादी में खास भूमिका निभाई थी।
नवंबर 2022 में अल-जजीरा से बात करते हुए पाकिस्तान के सुरक्षा सलाहकार मोहम्मद फैसल खान ने कहा था कि ये सारी बातें सुनकर इमरान खान को लगा मुनीर उनके खिलाफ कोई प्लानिंग कर रहे हैं। इसके कुछ समय बाद ही इमरान खान ने जनरल मुनीर को ISI चीफ पद से हटाने का आदेश दिया था।
आसिम मुनीर के सेनाध्यक्ष बनने में इमरान से अदावत बड़ा फैक्टर
11 अप्रैल 2022 को शाहबाज शरीफ पाकिस्तान के प्रधानमंत्री बने। PM पद पर बैठने से पहले ही शाहबाज, जनरल मुनीर और इमरान खान की अदावत को भांप चुके थे। वह जानते थे कि कमर जावेद बाजवा के बाद सेनाध्यक्ष पद के लिए जनरल मुनीर से बेहतर कोई दूसरा सेना अधिकारी नहीं हो सकता है।
25 नवंबर 2022 को सेना प्रमुख कमर जावेद बाजवा के रिटायर होने से 4 दिन पहले जनरल मुनीर रिटायर होने वाले थे, लेकिन शाहबाज ने कानून में बदलाव कर कार्यकाल बढ़ाकर उन्हें सेनाध्यक्ष बना दिया।
जनरल मुनीर को सेनाध्यक्ष बनाए जाने के बाद इमरान खान की पार्टी PTI ने ट्वीट कर कहा था कि-
'आशा करते हैं कि पाकिस्तानी सेना के नए प्रमुख देश की राजनीति से दूर रहकर संवैधानिक तरीके से अपनी जिम्मेदारी को निभाएंगे।'
अब इमरान के खिलाफ आर्मी एक्ट की तैयारी में पाकिस्तानी सेना
9 मई 2023 को इमरान खान की गिरफ्तारी के बाद उनके समर्थकों ने लाहौर में PM आवास पर हमला बोल दिया था। इसके अलावा सेना कमांडरों के आवास और दफ्तर पर भी हमला हुआ। रावलपिंडी में सेना मुख्यालय पर पेट्रोल बम दागे गए। इस हिंसक प्रदर्शन में 8 लोगों की मौत हुई थी।
घटना के बाद पाकिस्तानी सेना के प्रमुख जनरल मुनीर ने मीडिया से बात करते हुए कहा था कि इस दिन को ब्लैक-डे के रूप में याद किया जाएगा। हिंसा करने वालों पर ऐसी कार्रवाई की जाएगी कि अगली नस्लें याद रखेंगी। 15 मई को पाकिस्तानी सेना की मीडिया विंग 'इंटर सर्विसेज पब्लिक रिलेशंस' यानी ISPR ने इस घटना में शामिल लोगों के खिलाफ आर्मी एक्ट के तहत कार्रवाई करने की बात कही है।
इसके बाद से ही अटकलें लगाई जा रही हैं कि इमरान खान के खिलाफ आर्मी एक्ट के आर्टिकल 59 और 60 के तहत कार्रवाई हो सकती है। ये धारा असैन्य अपराधों के लिए लगाई जाती है। अगर ऐसा हुआ तो आर्मी कोर्ट में इमरान के खिलाफ सुनवाई होगी। आर्मी एक्ट के आर्टिकल-59 के तहत दोषी पाए जाने पर सजा-ए-मौत तक का प्रावधान है।
सेना के बल पर सत्ता में आए इमरान अब सेना के दुश्मन कैसे बने?
7 मई को कोर्ट में पेशी के लिए जाने से पहले पाकिस्तान के पूर्व PM इमरान खान ने कहा था कि ISI के मेजर जनरल फैसल नसीर ने दो बार मेरा कत्ल करने की कोशिश की। वह टीवी एंकर अरशद शरीफ की हत्या में भी शामिल रहे हैं। उन्होंने मेरी पार्टी की सीनेटर आजम स्वाति के कपड़े तक उतरवा दिए थे।
किसी बड़े सेना अधिकारी के खिलाफ इमरान ने पहली बार ऐसा बयान नहीं दिया है, बल्कि सत्ता से हटाए जाने के बाद वो लगातार पाकिस्तानी सेना के खिलाफ बयान दे रहे हैं।
ऐसा माना जाता है कि 2018 में इमरान खान को पाकिस्तान का प्रधानमंत्री बनाने में पाकिस्तानी सेना ने अहम भूमिका निभाई थी, लेकिन कुछ ही दिनों बाद इमरान और सेना के बीच खाई चौड़ी होती गई। अप्रैल 2022 में जब इमरान को पद छोड़ना पड़ा तो माना गया कि सेना भी इमरान के खिलाफ खड़ी थी।
सत्ता गंवाने के बाद इमरान खुलकर सेना के खिलाफ बयान देने लगे। सेना प्रमुख कमर जावेद बाजवा सार्वजनिक तौर पर निशाना बनाए जाने के बाद इमरान से नाराज हो गए।
इमरान ने बाजवा को गद्दार, मीर जाफर और मीर सादिक तक कह दिया था। मीर जाफर और मीर सादिक भारतीय इतिहास में अपने मालिकों को धोखा देने के लिए जाने जाते हैं। मीर जाफर ने जहां सिराजुद्दौला को धोखा देकर अंग्रेजों का साथ दिया, तो वहीं मीर सादिक ने यही काम टीपू सुल्तान के साथ किया था।
27 अक्टूबर को सेना ने प्रेस कॉन्फ्रेंस करते हुए इमरान की आलोचना की थी। पाकिस्तानी खुफिया एजेंसी इंटर-सर्विसेज इंटेलिजेंस यानी ISI के डायरेक्टर जनरल लेफ्टिनेंट जनरल नदीम अंजुम ने इमरान पर असंवैधानिक मांग करने का आरोप लगाते हुए कहा था कि इमरान चाहते हैं कि सेना शाहबाज सरकार को बर्खास्त करके समय से पहले चुनावों का ऐलान कर दे।
पूर्व प्रधानमंत्री इमरान खान और सेना के इसी टकराव का नतीजा है कि देश में अब इमरजेंसी लगने जैसे हालात हो गए हैं। ये 4 बातें इस ओर इशारा कर रही हैं…
1. इमरान खान के खिलाफ 120 से ज्यादा मामले दर्ज हैं। 13 मई को सभी मामलों में इस्लामाबाद हाईकोर्ट से उन्हें जमानत मिल गई है। ये जमानत उन्हें अगले दो सप्ताह के लिए मिली है। अगर दो सप्ताह बाद उनकी गिरफ्तारी होती है तो देश भर में एक बार फिर से उग्र प्रदर्शन हो सकते हैं।
2. इमरान खान को देशभर में काफी सपोर्ट मिल रहा है। फैसलाबाद में हजारों वकीलों ने मार्च निकालकर इमरान खान का समर्थन किया। वहीं, सेना के कई अधिकारी भी इमरान के मामले में सेना प्रमुख मुनीर से नाराज हैं।
3. इमरान के समर्थन में शुरू हुए हिंसक प्रदर्शन में 10 लोगों की अब तक मौत हुई है। 2000 से ज्यादा लोग गिरफ्तार किए गए हैं। अगर टकराव इसी तरह जारी रहा तो स्थिति और गंभीर हो सकती हैं।
4. कानून व्यवस्था को बनाए रखने के लिए पाकिस्तान के कई प्रांतों में भारी संख्या में आर्मी की तैनाती की गई है।
इमरान को लेकर अब पाकिस्तानी सेना में भी फूट
पाकिस्तानी सेना की इमरान से नाराजगी के बावजूद सेना में एक धड़ा है, जो इमरान खान का समर्थन कर रहा है। इस बात को 3 उदाहरण से जानते है…
1. इमरान खान की गिरफ्तारी के बाद उनके समर्थकों ने लाहौर के कॉर्प्स कमांडर जनरल सलमान फैयाज गनी के आवास और दफ्तर को जला दिया था।
इस दौरान जनरल फैयाज उग्र भीड़ को समझाते हुए दिख रहे थे। इस घटना के कुछ देर बाद जनरल फैयाज के एक संबंधी का फोन कॉल ऑडियो वायरल हुआ था। इस ऑडियो में फैयाज के रिश्तेदार ये कहते हुए सुने गए कि कॉर्प्स कमांडर जनरल सलमान फैयाज गनी इस समय के सेना प्रमुख मुनीर से नाराज हैं।
उनकी नाराजगी की वजह सेना प्रमुख का इमरान खान के मामले में दखल देना है। इस ऑडियो के सामने आते ही पाकिस्तानी सेना ने जनरल फैयाज को उनके पद से हटा दिया।
2. पाकिस्तान के तीन बड़े सेना अधिकारी लेफ्टिनेंट जनरल आशिफ गफूर, लेफ्टिनेंट जनरल शाकिब महमूद और जॉइंट चीफ ऑफ स्टाफ कमेटी जनरल शाहिर शमशाद मिर्जा ने भी सेना प्रमुख से मिलकर उन्हें इमरान खान के मामले में दखल देने से मना किया था।
3. पाकिस्तानी सेना ने हाल के दिनों में कई बड़े सेना अधिकारियों का ट्रांसफर और प्रमोशन किया है। ऐसा माना जा रहा है कि सेना प्रमुख मुनीर अपने पसंदीदा अधिकारियों को बड़े पद ऑफर कर रहे हैं। 
भास्कर एक्सप्लेनर के कुछ और ऐसे ही रोचक आर्टिकल पढ़ने के लिए नीचे दिए गए लिंक्स पर क्लिक करें...
1. भारत जोड़ो यात्रा के बाद पहला नतीजा:राहुल कर्नाटक के जिन 7 जिलों से गुजरे, कांग्रेस वहां 66% सीटें जीती, 2018 से दोगुनी
2. बीजेपी नहीं, कांग्रेस का काम बना गए बजरंगबली:कांग्रेस ने बीजेपी-जेडी(एस) से 75 सीटें छीनीं; पूरा एनालिसिस
